Warren Kizza Besigye Kifefe yazaalibwa ng’abiri mu bbiri Ogwokuna mu lukumi mu lwenda ataano mu mukaaga. Ono asinga kumanyibwa nga Kkano Dokita Kizza Besigye. Musajja Munayuganda, omusawo omutendeke eyakuguka mu by'okujjanjaba abantu, munnabyabufuzi, munnamaggye eyawummula okuweereza mu ggye lya Uganda eritibwa Uganda People's Defence Force. Yaweerezaako nga pulezidenti w'ekibiina ky'ebyobufuzi ekya Forum for Democratic Change nga yeesimbawo ne ku bwapulezidenti bwa Uganda mu kulonda kwa bonna mu nkumi bbiri mu gumu, nkumi bbiri mu mukaaga, nkumi bbiri mu kkumi na gumu ne nkumi bbiri mu kkumi na mukaaga. Wabula, ku mirundi egyo gyonna yawangulwa pulezidenti Yoweri Kaguta Museveni. Warren Kizza Besigye Kifefe yazaalibwa mu Rwakabengo, mu munisipaali y’e Rukungiri mu disitulikiti y’e Rukungiri. Ye mwaana owookubiri mu famire y’abaana omukaaga. Wabula, bazadde be bombi baafa nga tannamaliriza kusoma pulayimale. Kitaawe yali musirikale wa poliisi. Pulayimale yagisomera ku Kinyasano Primary School ne Mbarara Junior School. Oluvannyuma yeegata ku Kitante High School gye yatuulira siniya eyookuna, gye yava okugenda ku Kigezi High School mu disitulikiti y’e Kabale gye yatuulira siniya eyoomukaaga. Besigye yeeyongerayo ku yunivaasite e Makerere mu mwaka gwa lukumi mu lwenda nsanvu mu etaano gye yafunira ddiguli mu by'okujjanjaba abantu mu lukumi mu lwenda kinaana.Bwe yali mu nsiko ye yali omujjanjabi wa Yoweri Museveni ow'oku lusegere. Ng'ekibiina kya National Resistance Movement n'amagye bwe byajja mu buyinza ng’abiri mu mukaaga Gatonnya lukumi mu lwenda kinaana mu mukaaga, yaaweebwa obwaminista omubeezi avunaanyizibwa ku nsonga z'omunda ng'alina emyaka abiri mu mwenda. Oluvannyuma yafuna ekifo kya minista omubeezi avunaanyizibwa ku nsonga za pulezidenti.